**Yousuf Gilani** (født 1972) er en norsk lokalpolitiker i Drammen. Gilani er født og oppvokst i Norge, med pakistansk bakgrunn. Han tok lærerutdanning fra Høgskolen i Vestfold og har tatt første avdeling jus. Hans opptreden i og utenfor politikken gjennom en årrekke har gjort ham til en svært omstridt person i lokalsamfunnet.

Politisk karriere
-----------------

Han var medlem av formannskapet i perioden 2003 – 2007 og var nestleder for Bystyrekomité byutvikling og kultur 2011-2015. Gilani ble valgt inn i Drammen bystyre for sin tredje periode for Arbeiderpartiet i 2007. Dagen etter valget uttalte han til media at årsaken til at en stor andel (8 av 15) innvalgte Ap-representanter hadde ikke-vestlig innvandrerbakgrunn var en kampanje hvor mange med innvandrerbakgrunn hadde kumulert kandidater med samme bakgrunn som dem selv. Senere viste det seg at dette skjedde etter at stemmer var kjøpt av folk fra rusmiljøet. Gilanis navn stod på de omdiskuterte stemmesedlene politiet bekreftet at slektninger av han hadde distibuert, men Gilani ble aldri siktet. Han ble deretter presset til å melde seg ut av Arbeiderpartiet. 

I 2009 meldte han overgang til Venstre etter å ha fungert som uavhengig representant i Drammen bystyre fra 2007. 

En gruppering i Europaparlamentet, *Alliansen av liberale og demokrater for Europa* (ALDE), tildelte Gilani i 2014 årets «Leader Award»-pris. Gilani fikk utmerkelsen for sitt arbeid med bekjempelse av terrorisme og sitt arbeid i lokalsamfunnet. Han ble innvalgt i Drammen bystyre for femte gang ved kommunevalget i 2015. Etter kommunevalget i 2015 ble han valgt til varaordfører i Drammen.

I 2016 stormet det igjen rundt Gilani, da det ble kjent at flere av hans familiemedlemmer var involvert i en større korrupsjonssak knyttet til eiendom.  Gilani benektet all kjennskap til saken, men i 2017 ble han selv siktet for ulovligheter i en byggesak, og for ID-tyveri. Gilani vedtok en bot for dette. 

Etter dette forsøkte både andre partier  og hans nye parti Venstre å få Gilani til å trekke seg.  Til slutt endte det med at Gilani for andre gang trakk seg fra et politisk parti etter å ha blitt erklært uønsket. På vei ut truet han sin egen lokallagsleder for å få denne til å trekke seg. Lokallagslederen ble sittende.

Privatliv
---------

Gilani ble i 2001 dømt til fem måneders ubetinget fengsel for vold mot sin svoger, som på sin side skal ha utsatt hans søster for mishandling. Gilani ble også idømt saksomkostninger. I perioden før voldsdommen hadde han selv vært en sentral skikkelse i antivoldsorganisasjonen Non Fighting Generation. 

Gilani har også vært en profilert skikkelse i norsk cricket, både som ekspertkommentator i media og styremedlem i cricketforbundet. Omfattende økonomisk rot førte til at Idrettsforbundet i 2016 kastet styret Gilani satt i.

Referanser
----------

1. ↑  redaktør, Karianne Braathen-politisk (1. oktober 2018). «Hvor mange politiske liv har egentlig Yousuf Gilani?». *Drammens Tidende* **(norsk)**. Besøkt 27. september 2022.
2. ↑  Journalist, Benedicte Haugaard Frontsjef / (5. august 2018). «Yousuf Gilani: - Jeg vet tilliten min er svekket, og der har jeg en jobb å gjøre». *www.drm24.no*. Besøkt 27. september 2022.
3. ↑  NTB (22. september 2007). «Vitner skal ha sett Gilani-slektning dele ut penger». *Drammens Tidende* **(norsk)**. Besøkt 27. september 2022.
4. ↑  Youssuf Gilani får ALDE-prisen - Utrop 28. november 2014
5. ↑  Får europeisk pris - NRK/Buskerud 28. november 2014
6. ↑  Yousuf Gilani blir varaordfører i Drammen - NRK/Buskerud 21. september 2015
7. ↑  Stavrum, Gunnar (21. januar 2016). «Korrupsjon ryster Drammen-topp». *Nettavisen* **(norsk)**. Besøkt 27. september 2022.
8. ↑  «Korrupsjonssaken i Drammen: Politiet: Her fikk hun 25.000 kroner». *www.vg.no*. Besøkt 27. september 2022.
9. ↑  NRK (23. august 2017). «Permittert varaordfører i Drammen siktet for ID-tyveri». *NRK*. Besøkt 27. september 2022.
10. ↑  Friis, Herborg Bergaplass, Knut Erik (30. oktober 2017). «Forelegg for identitetstyveri – søker ny permisjon». *Drammens Tidende* **(norsk)**. Besøkt 27. september 2022.
11. ↑  NRK (24. august 2017). «Gilani blir bedt om å trekke seg fra varaordførervervet i Drammen». *NRK*. Besøkt 27. september 2022.
12. ↑  Andersen, Inger Boldvik, Rino (30. september 2017). «(+) Venstre-leder ber Gilani trekke seg». *Drammens Tidende* **(norsk)**. Besøkt 27. september 2022.
13. ↑  Syed, Rushda (25. oktober 2017). «Melder seg ut av Drammen Venstre». *NRK*. Besøkt 27. september 2022.
14. ↑  Bjørn Haakon Nilsen (25. januar 2002). «Gilani hardt presset». Drammens Tidende. Arkivert fra originalen 28. oktober 2020. Besøkt 30. april 2022.
15. ↑  NRK (25. april 2001). «Fem måneder for Gilani». *NRK*. Besøkt 27. september 2022.
16. ↑  Drægni, Rolf-Martin Hansen, Ingvill (5. april 2016). «(+) Idrettsforbundet kastet styret i cricketforbundet». *Drammens Tidende* **(norsk)**. Besøkt 27. september 2022.